
# Ульяновскида янган татар утарын сүтү, урынын чистарту буенча өмә узачак

Татар җәмәгатьчелеге сентябрь урталарына яңа йортны торгызып җиткерүгә өметләнә.

Узган атнада Ульяновскиның Идел аръягы районында урнашкан татар утары янган иде. 13 август көнне янган йортны сүтү, урынын чистарту буенча өмә оештырыла.

«Шимбә көнне зур өмә оештырырга булдык. Теләге булган һәркем килә ала. Ярдәм итәргә теләгән кешеләр өчен перчаткалар да алып куйдык. Эшне иртән 8:00 сәгатьтә башлыйбыз, шул вакытка йөк машиналары, кран килә», – дип сөйләде Ульяновск өлкәсе татар автономиясенең Идел аръягы районы советы җитәкчесе **Рафаэль Нәҗметдинов **«Татар-информ» хәбәрчесенә.

Аның сүзләренчә, йортны сүтү эшләре башланган инде. «Бүген калай түбәне төшердек. Ярдәм итүчеләр күп», – диде ул.

Утар Идел аръягы районының 1нче мәхәлләсе карамагында булган. Мәхәллә халкы, район татар автономиясе активистлары бердәмлек күрсәтеп, шул ук урында яңа бина төзергә карар кылган иде.

Яңа утар салу өчен бурага заказ биргәннәр инде. «Якынча ул көннән кайтарырга тиешләр. Бер кеше калай алам, диде. Ишек, тәрәзәләр буенча да сөйләшенеп куелган инде. Сентябрь урталарына яңа йортны җиткерербез, дигән өмет бар», – диде Рафаэль Нәҗметдинов.

- Төнлә Ульяновскидагы татар утарында янгын чыккан
- Ульяновскида янган Татар утары урынына яңаны торгызу өчен халык ярдәм итә башлаган
- Ульяновскидагы татар җәмәгатьчелеге кайгыда: бүген төнлә шәһәрдә Татар утары янган


Гөлүзә Ибраһимова

Следите за самым важным и интересным в Telegram-каналеТатмедиа

## Нет комментариев
Ульяновскида янган татар утарын сүтү, урынын чистарту буенча өмә узачак